AARHUS: Snart er det efterår og dermed også tid til en ny omgang af den populære Gastro Week, hvor en lang række af byens bedste spisesteder sælger gourmetmad til en pris, hvor de fleste kan være med.

Billetsalget er startet, og en hel del har allerede sikret sig adgang til en trerettersmenu på en af de 18 deltagende restauranter. Der er som altid noget for stort set enhver smag, ligesom restauranterne er godt fordelt ikke blot i, men også uden for Aarhus. Lige fra Malling og Norsminde, over Energimuseet ved Bjerringbro, til Kaløvig Lystbådehavn og Skåde Bakker.

I centrum fra Banegårdspladsen til Marselisborg Lystbådehavn, fra Latinerkvarteret til Åboulevarden og fra Frederiksbjerg til både Vestergade, Fredens Torv og Store Torv.

Alle restauranterne byder fra 12. oktober og op mod 10 dage frem på en trerettersmenu i luksusudgaven - læs meget mere på nembillet.dk/gastroweekaarhus.